Krever bedre arbeidstøy: – Jeg fikk helt sjokk
Ida Gerø fikk en kald start i hjemmesykepleien i Oslo. – Jeg fikk helt sjokk og var ikke klar over at det var sånn. Den første vakten min ute hadde jeg altfor lite klær på meg, sier Gerø.  Det eneste hun fikk var en bukse og en kortermet overdel, da hun startet i ny jobb i bydel Ullern. I hjemmesykepleien er det flere som går ute fra bolig til bolig hele dagen, mens andre kjører. – Nå som det er vinter og kaldt kunne jeg tenkt meg noe for å ha under uniformen, sko, brodder og en jakke, sier Gerø. Løsningen blir å bruke private klær, som slites ut på arbeid. – Jeg synes ikke det er riktig at det skal være sånn, sier Gerø. – Vi har forståelse for at de ansatte har behov for å kle seg ytterligere enn med den utdelte uniformen når det er kaldt, sier Giske Edvardsen ved kjøp og forvaltning i bydel Ullern.  Edvardsen sier de tar med seg innspillet.  Helsebyråd Saliba Andreas Korkunc (H) sier det er ulik praksis mellom bydelene når det kommer til arbeidstøy i hjemmetjenesten.  – Arbeidstakersiden og Oslo kommune er enige om at det er behov for å drøfte mulige tiltak, sier Korkunc.  Kommunen jobber nå sammen med arbeidstakerorganisasjonene for å finne løsninger. – Urimelig av kommunene Situasjonen for hjemmesykepleien i Oslo er ikke unik, ifølge Fagforbundet. Dette er noe som går igjen over hele landet. Mange av deres medlemmer får bare tynne skjorter og bukser. Og kanskje enkle, tynne jakker.  Løsningen blir ofte at de må bruke private klær.  – Det er urimelig av kommunene å forvente at arbeidstageren skal slite ut private sko og ytterklær som er nødvendig for å gjøre jobben sin, sier leder i Fagforbundet Mette Nord. Riktig arbeidstøy mener Fagforbundet er å regne som utstyr som verner arbeidstagers helse, og at kommunene er pliktig å tilby dette. Fagforbundet ser at det er store forskjeller mellom kommunene, men også innad i kommunene.  – Vi merker oss at mer mannsdominerte yrkesgrupper i de fleste kommunene ser ut til å ha bedre tilgang på egnet yttertøy som en del av arbeidstøygarderoben, sier Nord. Også Sykepleierforbundet ser at helsearbeidere ofte får et dårligere tilbud om arbeidsklær. – Det handler om å ta ansattes arbeidsmiljø, HMS og smittevern på alvor, også i kvinnedominerte yrker. Derfor har saken en viktig likestillingsdimensjon, sier Lill Sverresdatter Larsen, leder i Sykepleierforbundet.  Larsen ønsker at det kommer på plass tydelige, nasjonale føringer for arbeidsklær. – Fullverdig arbeidsantrekk for ansatte i hjemmetjenesten burde vært en selvfølge og på plass for lenge siden, sier Larsen. Ap vil programfeste arbeidsklær – Det er dypt urettferdig at ansatte i pleie- og omsorgssektoren, og i barnehagene må betale for eget arbeidstøy, sier Truls Vasvik som er helsepolitisk talsperson i Arbeiderpartiet. Han håper først og fremst at partene i arbeidslivet finner en løsning, men han er tydelig på at alle ansatte i pleie- og omsorg og barnehage skal få riktig arbeidstøy.  Dette vil han jobbe for å programfeste i deres neste partiprogram. – Vi har ikke alle svarene på hvordan dette skal gjøres politisk, strukturelt eller økonomisk på nåværende tidspunkt, sier Vasvik. Ber KS ta grep Fagforbundet ber KS komme på banen og sørge for at ansatte i kommunene får arbeidstøyet de trenger.  – Vi forventer at KS nå sørger for at kommunene oppfyller kravene om egnet arbeidstøy til sine ansatte. Det handler om å ivareta sine ansattes helse og deres evne til å utføre jobben sin, sier Nord. Avdelingsdirektør for forhandling, Hege Mygland, sier KS ikke kjent med at det er forskjell på hvem som får riktig arbeidstøy innad i kommuner.  – Behovet for arbeidstøy blir forhandlet lokalt i den enkelte kommune og fylkeskommune, sier Mygland.
Ida Gerø i hjemmesykepleien i Oslo fikk en kald start i jobben med bare en bukse og kortermet overdel i vinterkulden. Løsning blir å bruke privat klær, som slites ut på jobb.  Kommunen jobber med å finne løsninger for ansatte som trenger bedre arbeidstøy. Fagforbundet og Sykepleierforbundet kritiserer at kommunene ikke gir tilstrekkelig arbeidstøy til ansatte og ser store forskjeller mellom yrkesgrupper og kommuner.